Il-kumpanija li tmexxi l-Ajruport Internazzjonali ta’ Malta rrappurtat li din il-ġimgħa qabżu t-tliet miljuni u ħames mitt elf il-passiġġieri li għaddew mill-ajruport mill-bidu tas-sena ‘l hawn. Din iċ-ċifra ntlaħqet xahar u nofs qabel is-sena li għaddiet. L-awtoritajiet fil-qasam tat-turiżmu qalu li għar-raba’ sena infila, l-2013 hi waħda record. Il-Kap Ezekuttiv tal-MIA, Markus Klaushofer, qal li fit-tliet xhur tas-Sajf biss għaddew iktar minn miljun passiġġier mill-ajruport. L-iktar li żdiedu kienu l-passiġġiera minn Franza waqt li l-ajruplani minn u lejn il-Ġermanja kienu kważi dejjem mimlija. Is-sur Klaushofer qal li sa Diċembru mistennija mitt elf passiġġier ieħor. F’sena oħra rekord fl-għadd ta’ passiġġieri, l-MIA ħadet inizjattiva soċjali li biha se tgħin lill-YMCA Malta. Il-Ministeru u l-Awtorita’ tat-Turizmu kkonfermaw li din is-sena se jkunu ġew Malta iktar minn miljun u ħames mitt elf turist. Il-kap eżekuttiv tal-MTA, Josef Formosa Gauci, qal li jekk ma jiġri xejn, is-sena d-dieħla għandha tkun pożittiva wkoll. Iċ-ċifri pożittivi fit-turiżmu jfissru li din is-sena Malta għandha t-tieni l-ikbar tkabbir turistiku fl-Ewropa, wara t-Turkija. Il-Ministru tat-Turiżmu Karmenu Vella nnota li żdiedu ħafna t-turisti mill-Awstrija, l-Italja, l-Irlanda il-Belgju, l-Olanda u l-isvezja. Il-Minsitru Vella qal li żdied ukoll d-dħul ghall-operaturi turistiċi, b’7% fuq is-sena l-oħra. Il-Kap tal-Operat kummerċjali tal-Airmalta, Philip Saunders, qal li l-linja nazzjonali tal-ajru ukoll żiedet il-passiġġiera u l-kampanji tal-aħħar ġimghat mistennija jħallu l-frott anke fl-aħħar xahrejn tas-sena fejn is-soltu ix-xogħol inaqqas.